"Zabijem ťa," skríkol pred rokmi vtedy 48-ročný Ján zo Senca na susedku vo chvíli, keď sa za ňou zatvorili dvere. O dva roky mladšiu ženu vtiahol do svojho bytu proti jej vôli. Bola bosá a na sebe mala iba župan. Krátko predtým mu dôverčivá susedka otvorila dvere svojho bytu, lebo si myslela, že jej chce niečo dôležité povedať. Násilnosti v byte Jána, ktoré sa udiali len niekoľko mesiacov po jeho návrate z väzenia, trvali týždeň.
Mlátil ju palicou a vykrikoval, že ju vykostí
Susedka po vtiahnutí do bytu násilníka dostala úder päsťou do tváre. Šokovanú ženu Ján odvliekol do spálne. "Hodil ma na posteľ, kde ma znovu udrel po tvári," povedala žena, ktorú Ján bezdôvodne bil palicou od rolety. Márne sa bránila úderom... Palicu sa jej snažil vsunúť do intímneho miesta. Žena prekrížila nohy a tak ju palica silne zasiahla do brucha. "Vracala som krv, odpadla som. Keď som sa prebrala, sused spal vedľa mňa. Celé telo ma bolelo, nevládala som sa ani hýbať. Strašne som sa bála, že ma zabije. Zatvoril okno, aby nebolo počuť môj krik," rozpráva žena, ktorú sused prinútil zobrať tabletky na spanie a proti bolesti. Týždeň ju zamykal v spálni, hrozil jej zabitím a niekoľkokrát do dňa ju znásilňoval. Pri posteli mal stále pripravenú palicu na bitku. "Nič som nejedla, ani by som nemohla. Ústa som mala od bitky rozbité. Pila som iba čaj a vodu. Na potrebu som chodila do lavóra, ktorý mi dal k posteli. Po týždni hrozného utrpenia sa mi podarilo presvedčiť suseda, že pôjdem domov pre peniaze. Musela som odprisahať, že sa vrátim späť," povedala dobitá žena, ktorá do bytu privolala pomoc. Po príchode záchranárov ju previezli do bratislavskej nemocnice, kde sa zo zranení liečila viac ako mesiac.
Partner dobitej ženy si myslel, že odišla na návštevu k matke. "Keď sa po týždni s modrinami po celom tele a s plačom vrátila, spočiatku nechcela povedať, kde celý čas bola. A ten chlap prišiel pod moje okno a vykrikoval, že ak ho udá, zabije ju, odvezie do lesa a tam ju vykostí. Potom kričal, že ak odvolá udanie, že nám dá peniaze, veľa peňazí. Do okna hádzal kamene a drevené tyče," povedal druh.
Za mrežami strávil polovicu života
Násilník, ktorý strávil vo väzení 24 rokov, polovicu zo svojho života, v jednom z listov spoza mreží napísal, že susede neublížil. Tvrdil, že počas dlhých rokov väzenia ho duchovne a materiálne adoptovali viaceré významné vysokopostavené slovenské cirkevné osobnosti. "Vedú ma k ľudskosti, sú láskavou oporou. Pomáhajú mi. Veria, že ich obeta a láska mi dáva nádej a zmysel života... Preto som susede nemohol ublížiť Naopak, ušla od druha a ja som ju vo svojom byte prichýlil," napísal Ján a tvrdil to aj v súdnej sieni. Ani jeden zo svedkov otrasného prípadu spred takmer dvoch desaťročí však jeho tvrdenie nepotvrdil. Psychiatri sa vyjadrili, že obžalovaný Ján je agresívny psychopat, ale nie je duševne chorý. Súd ho do basy poslal na sedem rokov.